Jeg har mine rødder i Danmark og i Tyrkiet og er stadig dybt forundret over, hvorfor kampen mod islamismen i Danmark primært kommer fra borgerlig side, mens den i Tyrkiet og det meste af Mellemøsten kommer fra venstrefløjen.

I Danmark kan venstrefløjen stadig ikke acceptere, at vores hovedmodstander burde være islamismen, især her i vores eget land, hvor den også er på stærk fremmarch.

Det er et kæmpesvigt, at venstrefløjen konstant lukker øjnene for problemerne, negligerer dem, eller i værste fald bakker de mest reaktionære kræfter i vores samfund op. For islamismen står for alt det modsatte af venstrefløjen: kvindeundertrykkelse, homofobi, undertrykkelse af mindretal, indoktrinering og vold.